钦定古今图书集成/明伦汇编/闺媛典/第371卷 > 《孔丛子》 > 《郄县遇见人织率尔寄妇》刘孝威
## 钦定古今图书集成/明伦汇编/闺媛典/第371卷 > 《孔丛子》 > 《郄县遇见人织率尔寄妇》刘孝威

“妖姬含怨情，织素起秋声。”度梭环玉动，踏蹑珮珠鸣。
经稀疑杼涩，纬断恨丝轻。葡萄始欲罢，鸳鸯犹未成。
云栋共徘徊，纱窗相向开。窗疏眉语度，纱轻眼笑来。
笼笼隔浅纱，的的见妆华。镂玉同心藕，杂宝连枝花。
红衫向后结，金簪临鬓斜。机顶挂流苏，机傍垂结珠。
青丝引伏兔，黄金绕辘轳。艳彩裙边出，芳脂口上渝。
百城交问遗，五马共踟蹰。直为闺中人，守故不要新。
梦啼渍花枕，觉泪湿罗巾。独眠真自难，重衾犹觉寒。
逾忆凝脂缓，弥想横陈欢。行驱金络骑，归就城南端。
城南稍有期，想子亦劳思。罗衣久应罢，花钗堪更治。
新妆莫点黛，余还自画眉。